Besoek enige nasionale park gratis | Netwerk24
Besoek enige nasionale park gratis
Deur Marietie Carstens-Louw 04 September 2018 06:43
Suid-Afrikaners kan die lente behoorlik vier met die jaarlikse Sanparke-veldtog, wat die publiek van Maandag 10 September tot Vrydag 14 September vir 'n dag gratis toegang tot enige nasionale park gee.
Janine Raftopoulos, kommunikasiehoof van Sanparke, sê die week lange veldtog is in 2006 in Suid-Afrika begin en is nou deel van 'n wêreldwye veldtog om mense te betrek om die natuurlewe te geniet.
Raftopoulos sê die meeste Suid-Afrikaners het nog nooit 'n nasionale park besoek nie en weet ook nie dat daar 19 sulke parke in die land is nie.
Die besoekers aan die parke sal bewus raak van die ryke kulturele en geskiedkundige erfenis wat die parke bied.
"Wanneer mense ons nasionale parke besoek, kry hulle 'n groter bewustheid van die belangrikheid en noodsaak van natuurbewaring," sê Raftopoulos.
Alle Suid-Afrikaner wat 'n geldige identiteitsdokument het, kan as dagbesoeker enige van die nasionale parke gratis besoek. Kinders van jonger as 16 sal sonder enige bewys van identiteit toegelaat word.
Raftopoulos sê mense moet onthou dat die dagbesoek nie oornagverblyf of enige aktiwiteite, soos wildritte of staptogte, insluit nie.
Besoekers kan wel gratis na die pikkewyne in die Boulders-pikkewynkolonie in die Tafelberg Nasionale Park gaan kyk.
Raftopoulos sê die Suid-Afrikaanse Nasionale Parke-week sal die rondgaande Mandela-eeufees-uitstalling, wat bestaan uit koerantuitknipsels van oudpres. Nelson Mandela wat eenheid in die land bewerkstellig het, insluit. Dit sal te sien wees by die Phalaborwa-hek van die Krugerwildtuin. Die uitstalling was reeds in die Groenkloof Nasionale Park, Addo-Olifant Nasionale Park en die Tafelberg Nasionale Park te sien.
Besoekers aan die parke word aangemoedig om hul ondervindings in Nasionale Parke-week op sosiale media met die hutsmerke, #SANationalParksWeek #LiveYourWild te deel.